El Debat de l'Estat de la Ciutat se celebrarà el pròxim 22 de febrer
13 febrer 2018

## El Debat de l'Estat de la Ciutat se celebrarà el pròxim 22 de febrer13 febrer 2018Última actualització: 14 juliol 2025

![](../gestion/img/_AO_2438-copia.jpg)  
  

La vicealcaldessa de Gandia, Lorena Milvaques, i el coportaveu del Govern, Jose Manuel Prieto, han comparegut aquest matí en roda de premsa per a informar que el debat de l'estat de la ciutat se celebrarà el pròxim 22 de febrer a partir de les 18 hores.  
  
En primer lloc, el regidor ha recordat que el debat formava part del compromís electoral dels dos partits que formen el Govern i que estava inclòs en el desplegament de l'Ordenança de Transparència, on un dels punts destacats i nou de l'ordenança era la celebració del Debat Anual de l'Estat de la Ciutat, ja que mai s'havia celebrat a Gandia.  
  
**Jose Manuel Prieto** ha explicat que el format serà el d'un plenari habitual i que en Junta de Portaveus s'ha pactat el funcionament.  
El format aprovat per tots els grups polítics indica que l'Alcaldia obrirà i tancarà el Debat mentre que els grups polítics tindran dos torns d'intervenció. Un primer torn de 8 minuts i un segon a manera de rèplica de 3 minuts per finalitzar amb la intervenció de l'alcaldessa.  
  
"És un debat de política general. Parlarem dels problemes, els reptes i de totes les solucions i fites aconseguides des d'un govern que basa la seua acció en la transparència i l'obertura a la ciutadania. Vam aprovar una ordenança i ara la complim", va declarar Prieto, qui ha explicat que també es contemplen reunions sectorials amb veïns i associacions empresarials on els regidors rendiran comptes a la ciutadania. "És un punt en què vam coincidir en els dos programes electorals i en el programa de govern que vam acordar. La premissa és que la participació no es pot basar només a anar a votar cada quatre anys, sinó que hem de rendir comptes de manera permanent per fer una nova forma de política".  
  
Per la seua banda, **Lorena Milvaques** va qualificar la mesura de "necessària, transparent i obligatòria per a qualsevol govern que vulga rendir comptes a la ciutadania". "Tots podran conéixer les polítiques que es duen a terme des dels diferents grups municipals i des del Govern, permetent projectar i informar del que s'ha fet fins ara i què s'ha de fer en el que queda de legislatura".  
La vicealcaldessa va fer èmfasi en el fet que "les administracions locals som les més properes als ciutadans i les que més afecten el dia a dia dels seus habitants". Com a conclusió a la compareixença, Milvaques ha explicat que "el debat servirà per a contrastar idees, fer un balanç de què s'ha fet i abordar els nous reptes de futur".  
  
Finalment, s'ha informat que el plenari també podrà ser seguit via reproducció en temps real (_streaming_) a través del canal de Youtube del consistori.

[Twittear](https://twitter.com/share)